CELEX: 52018PC0126
Language: lv
Date: 2018-03-14
Title: Priekšlikums PADOMES ĪSTENOŠANAS LĒMUMS, ar ko Ungārijai atļauj piemērot īpašo pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 14.3.2018
            COM(2018) 126 final
            2018/0057(NLE)
            Priekšlikums
            PADOMES ĪSTENOŠANAS LĒMUMS,
            ar ko Ungārijai atļauj piemērot īpašo pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               
                  Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                     1
                   (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas noteikumiem, nolūkā vienkāršot PVN iekasēšanas procedūru vai novērst noteiktu veidu nodokļa nemaksāšanu vai izvairīšanos no nodokļa maksāšanas.
               
            
            
               Vēstulē, kas Komisijā reģistrēta 2017. gada 13. jūlijā, Ungārija ir pieprasījusi atļauju ieviest pasākumu, ar kuru atkāpjas no PVN direktīvas 193. panta. Saskaņā ar PVN direktīvas 395. panta 2. punktu Komisija 2018. gada 15. janvāra vēstulē ir informējusi pārējās dalībvalstis par Ungārijas pieprasījumu. Komisija 2018. gada 16. janvāra vēstulē paziņoja Ungārijai, ka tās rīcībā ir visa informācija, kas vajadzīga, lai izvērtētu pieprasījumu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Pamatojoties uz PVN direktīvas 199. panta 1. punkta g) apakšpunktu, dalībvalstis var noteikt, ka par PVN nomaksu atbildīgā persona ir nodokļa maksātājs, kuram piegādā nekustamo īpašumu, kurš pārdots tiesas izsolē (apgrieztās maksāšanas mehānisms). Ungārija vēlētos paplašināt apgrieztās maksāšanas mehānisma darbības jomu, to attiecinot arī uz uzņēmuma ražošanas līdzekļiem un uz piegādātājām precēm un sniegtajiem pakalpojumiem, kuru vērtība brīvajā tirgū pārsniedz HUF 100 000 (aptuveni EUR 320), ja nodokļa maksātājs, kas piegādā preces vai sniedz pakalpojumus, ir iesaistīts likvidācijas procesā vai jebkādā citā tiesvedībā, ar kuru juridiski nosaka maksātnespēju. 
               
               
                  Ungārija norāda, ka ražošanas līdzekļi parasti ir darbarīki, mehānismi un objekti ar augstu vērtību un ka ir daudz darījumu, kuri pārsniedz HUF 100 000 un ko veikuši maksātnespējīgi nodokļa maksātāji. Likvidators bieži nenomaksā PVN, jo šo summu izmanto iepriekšēju prasījumu apmaksai. Savukārt pircējs, kurš ir nodokļa maksātājs ar atskaitījuma tiesībām, jebkurā gadījumā var atskaitīt attiecīgo PVN, negatīvi ietekmējot budžetu un faktiski finansējot likvidāciju. Ungārija ir arī reģistrējusi krāpšanas gadījumus, kad likvidācijas procesā esoši uzņēmumi izdod fiktīvus rēķinus aktīviem uzņēmumiem, lielā mērā samazinot savu maksājamo nodokli, bez garantijas, ka rēķina izdevējs samaksās PVN parādu. 
               
               
                  Tādēļ Ungārija atzīst, ka ir reāla vajadzība aizsargāt nodokļa ieņēmumus un budžeta intereses šādos gadījumos, kad finansiālās grūtībās nonākuši nodokļa maksātāji veic iepriekšminētās piegādes. Pēc Ungārijas domām apgrieztās maksāšanas mehānisms ir šā mērķa sasniegšanai nepieciešamais instruments. Likvidācijas procesā esošam nodokļa maksātājam nebūtu pienākuma samaksāt PVN parādu un pircējs netiktu sodīts, kā arī tiktu novērsti zaudējumi publiskajam budžetam.
               
            
            
               Tiek ierosināts piešķirt atkāpi ar termiņu līdz 2021. gada 31. decembrim. 
            
            
               Ja Ungārija apsvērtu atkāpes pasākuma pagarināšanu pēc 2021. gada, Komisijai ne vēlāk kā līdz 2020. gada 31. decembrim būtu jāiesniedz ziņojums, kurā ietverts pasākuma izvērtējums, kopā ar pagarinājuma pieprasījumu. 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               Vadoties pēc PVN direktīvas normas, kura ir šā priekšlikuma pamats, subsidiaritātes principu nepiemēro. 
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu šādu iemeslu dēļ.
               
               
                  Šis lēmums attiecas uz atļauju, ko dalībvalstij piešķir pēc pašas dalībvalsts pieprasījuma, un tas nerada nekādas saistības.
               
               
                  Ievērojot atkāpes ierobežoto darbības jomu, īpašais pasākums ir samērīgs ar mērķi, proti, vienkāršot nodokļu iekasēšanu un cīnīties pret nodokļu nemaksāšanu. Tas nepārsniedz to, kas vajadzīgs šo mērķu sasniegšanai. 
               
            
         
         
            
               •Instrumenta izvēle
            
            
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Ungārijas pieteikums, un tas skar vienīgi minēto valsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               Īstenošanas lēmuma priekšlikuma mērķis ir aizsargāt nodokļa ieņēmumus un budžeta intereses tādu uzņēmumu gadījumā, kas ir iesaistīti maksātnespējas procedūrā, ja tie veic ražošanas līdzekļu piegādes vai piegādā preces vai sniedz pakalpojumus, kuru vērtība brīvajā tirgū pārsniedz HUF 100 000. Ungārija uzskata, ka apgrieztās maksāšanas mehānisma piemērošana šiem darījumu veidiem vienkāršos nodokļu iekasēšanu un novērsīs nodokļu nemaksāšanu. Tādējādi tiktu novērsti publisko ieņēmumu zaudējumi un katru gadu tiktu radīti papildus budžeta ieņēmumi apmēram HUF 4 līdz 5 miljardu apmērā (EUR 13 līdz 14 miljoni). Tādējādi pasākumam (atkāpei), iespējams, būs labvēlīga ietekme. 
            
            
               Tomēr šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma.
            
            
               4.IETEKME UZ BUDŽETU
            
            
               
                  Priekšlikumam nebūs nelabvēlīgas ietekmes uz ES budžetu.
               
            
            
               5.CITI ELEMENTI
            
            
               Priekšlikumā ir iekļauta turpināmības klauzula ar termiņu 2021. gada 31. decembris.
            
            
               2018/0057 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Ungārijai atļauj piemērot īpašo pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
         
         
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  2
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Direktīvas 2006/112/EK 193. pants paredz, ka nodokļa maksātājs, kas piegādā preces vai sniedz pakalpojumus, lielākoties ir atbildīgs par pievienotās vērtības nodokļa (PVN) nomaksu nodokļu iestādēm.
            
            
               (2)Vēstulē, kas Komisijā reģistrēta 2017. gada 13. jūlijā, Ungārija ir pieprasījusi atļauju ieviest īpašu pasākumu, ar kuru atkāpjas no Direktīvas 2006/112/EK 193. panta attiecībā uz personu, kura ir atbildīga par PVN nomaksu konkrētu tādu preču piegādes un pakalpojumu sniegšanas gadījumos, ko veic nodokļa maksātāji, kuri ir iesaistīti likvidācijas procesā vai jebkādā citā tiesvedībā, ar kuru juridiski nosaka maksātnespēju. 
            
            
               (3)Saskaņā ar Direktīvas 2006/112/EK 395. panta 2. punktu Komisija ar 2018. gada 15. janvāra vēstuli ir informējusi pārējās dalībvalstis par Ungārijas pieprasījumu. Komisija 2018. gada 16. janvāra vēstulē paziņoja Ungārijai, ka tās rīcībā ir visa informācija, kas vajadzīga, lai izvērtētu pieprasījumu. 
            
            
               (4)Ungārija apgalvo, ka nodokļa maksātāji, kas ir iesaistīti likvidācijas procesā vai maksātnespējas procedūrā, bieži nenomaksā iestādēm PVN parādu. Savukārt pircējs, kurš ir nodokļa maksātājs ar atskaitījuma tiesībām, jebkurā gadījumā var atskaitīt attiecīgo PVN, negatīvi ietekmējot budžetu un finansējot likvidāciju. Ungārija ir arī reģistrējusi krāpšanas gadījumus, kad likvidācijas procesā esoši uzņēmumi izdod fiktīvus rēķinus aktīviem uzņēmumiem un lielā mērā samazina savu maksājamo nodokli, bez garantijas, ka rēķina izdevējs samaksās PVN parādu. 
            
            
               (5)Saskaņā ar Direktīvas 2006/112/EK 199. panta 1. punkta g) apakšpunktu, dalībvalstis var noteikt, ka par PVN nomaksu atbildīgā persona ir nodokļa maksātājs, kuram piegādā nekustamo īpašumu, kurš pārdots tiesas izsolē (“apgrieztās maksāšanas mehānisms”). Lai novērstu publisko ieņēmumu zaudējumus, Ungārija pieprasa atkāpi no Direktīvas 2006/112/EK 193. panta, lai varētu saņemt atļauju ieviest apgrieztās maksāšanas mehānismu attiecībā uz citām preču piegādēm un pakalpojumu sniegšanu, ko veic vai sniedz maksātnespējas procedūrā iesaistīti nodokļa maksātāji, proti, ražošanas līdzekļu piegādēm un citu tādu preču piegādēm un tādu pakalpojumu sniegšanu, kuru vērtība brīvajā tirgū pārsniedz HUF 100 000. 
            
            
               (6)Pamatojoties uz Ungārijas sniegto informāciju, šajos konkrētajos gadījumos nosakot saņēmēju, kas ir nodokļa maksātājs, par PVN nomaksas atbildīgo personu, tiktu vienkāršota PVN iekasēšanas procedūra un novērsta nodokļu nemaksāšana un izvairīšanās no nodokļu maksāšanas. Ungārija uzskata, ka atkāpes pasākums turklāt arī ierobežos publisko ieņēmumu zaudējumus un ka tā rezultātā radīsies papildu ieņēmumi. 
            
            
               (7)Atkāpei būtu jāierobežo termiņš. 
            
            
               (8)Ņemot vērā atkāpes darbības jomu un pirmreizīgumu, ir svarīgi novērtēt tās ietekmi. Tādēļ, ja Ungārija apsvērtu atkāpes pasākuma pagarināšanu pēc 2021. gada, tai vajadzētu Komisijai ne vēlāk kā līdz 2020. gada 31. decembrim iesniegt ziņojumu, kurā ietverts pasākuma izvērtējums, kopā ar pagarinājuma pieprasījumu. 
            
            
               (9)Atkāpei nav nelabvēlīgas ietekmes uz Savienības pašu resursiem, ko veido PVN,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 193. panta, Ungārijai tiek dota atļauja par PVN nomaksas atbildīgo personu noteikt tādu nodokļa maksātāju, kuram piegādā šādas preces un sniedz šādus pakalpojumus:
            
            
               1) ražošanas līdzekļu piegāde nodokļa maksātājam, kurš ir iesaistīts likvidācijas procesā vai jebkādā citā tiesvedībā, ar kuru juridiski nosaka maksātnespēju; 
            
            
               2) citu preču piegāde un pakalpojumu sniegšana, kuru vērtība darījuma brīdī brīvajā tirgū pārsniedz HUF 100 000 un ko veic nodokļa maksātājs, kurš ir iesaistīts likvidācijas procesā vai jebkādā citā tiesvedībā, ar kuru juridiski nosaka maksātnespēju. 
            
            
               2. pants
            
            
               Šis lēmums stājas spēkā tā pieņemšanas dienā.
            
            
               Šis lēmums ir spēkā līdz 2021. gada 31. decembrim.
            
         
         
            
               3. pants
            
            
               Šis lēmums ir adresēts Ungārijai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        OV L 347, 11.12.2006., 1. lpp.